钦定古今图书集成/明伦汇编/官常典/第580卷 > 杨守礼
## 钦定古今图书集成/明伦汇编/官常典/第580卷 > 杨守礼

按《明外史刘天和传》：“守礼，字秉节，蒲州人。正德六年
进士。除户部主事。嘉靖初，屡迁湖广佥事，以计禽公
安贼魁，坐事谪叙州通判，累迁右副都御史，巡抚四
川，与副将何卿平诸番乱，受银币之赉。初，守礼贬叙
州，为佥事张文奎所辱。至是文奎迁四川参议，恐守
礼修郄，以先所摭事奏，诏二人俱解职归。守礼才器”
敏达，中外以为能。家居未久，工部尚书秦金等会荐，
起河南参政。再迁右副都御史，巡抚宁夏。寇犯固原，
为总督刘天和所败，欲自宁夏去，守礼与总兵官任
杰等邀败之。会天和召还，进守礼右都御史，总督军
务代之。录前功，进兵部尚书。总兵官李义、杨信连却
吉囊，三赐玺书、银币。寻上疏乞休。帝恶其避难，降俸
二级。其秋，寇三万骑抵绥德，游击张鹏却之。总兵官
吴英等追至塞外。东路参将周文兵亦至，夹击败之，
以捷闻。而巡按御史殷学言：“寇入内地五百里，诸将
拥重兵不战，请治罪。”部议：“延绥游兵俱调宣、大，寇方
避实击虚，而我能以寡胜众，宜录其功。”乃加守礼太
子少保，谪学于外。守礼寻以忧去。《俺荅》薄都城，廷臣
奉诏举边才，首以守礼荐。诏趣上道。寇退，止不行。久
之卒。